**POZIV ZA DOSTAVU PRIJEDLOGA U SVRHU FINANCIRANJA**

**STUDENTSKIH ZNANSTVENO-ISTRAŽIVAČKIH PROJEKATA**

**I**

Izrazi koji se koriste u ovome Pozivu, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

Ovim se pozivom pokreće četvrti ciklus postupka vrednovanja i izbora studentskih znanstveno-istraživačkih projekata Fakulteta za menadžment u turizmu i ugostiteljstvu u Rijeci (u daljnjem tekstu: FMTU).

**CILJEVI**

**II**

**Polaznu osnovu i okvir** studentskih znanstveno-istraživačkih projekata sačinjavaju Strategija Sveučilišta u Rijeci 2014. – 2020. i Strategija razvoja Fakulteta za menadžment u turizmu i ugostiteljstvu 2015. ‒ 2020., u kojima se poseban naglasak stavlja na razvoj kreativnosti i kritičkog razmišljanja kod studenata uzimajući u obzir europske i svjetske trendove u znanosti i visokom obrazovanju.

**Ciljevima** studentskih znanstveno-istraživačkih projekata utvrđuju se:

* provođenje znanstvenih istraživanja, uvažavajući aktualne globalizacijske i održive trendove, radi unapređenja teorijskih i aplikativnih spoznaja;
* poticanje multidisciplinarnih, interdisciplinarnih i transdisciplinarnih istraživanja, radi razvoja kreativnosti, inovativnosti i mobilnosti;
* poticanje kritičkog razmišljanja o relevantnim društvenim i gospodarskim pitanjima, posebice u turizmu i pratećim djelatnostima;
* promicanje znanstvenog pristupa rješavanju problema iz prakse organizacija u turizmu;
* razvoj istraživačkih vještina kod studenata preddiplomskog i diplomskog studija.

**FINANCIRANJE PROJEKATA**

**III**

Iznos ukupnog fonda za dodjeljivanje sredstava je 15.000,00 kn.

Najviša pojedinačna financijska potpora po projektu iznosi 1.500,00 kuna.

Maksimalan broj pojedinačnih potpora koje će biti dodijeljene je 10.

Istraživanje koje se financira po nekoj drugoj osnovi neće se uzimati u obzir.

FMTU nije dužan raspodijeliti cjelokupni iznos sredstava namijenjen financiranju projekata pristiglih na Poziv ukoliko projektni prijedlozi ne zadovoljavaju definirane kriterije.

Financijska potpora isplaćuje se voditelju projekta nakon prihvaćenog i pozitivno ocijenjenog Završnog izvješća o provedenom istraživanju, odnosno održane javne prezentacije rezultata istraživanja.

**KRITERIJI**

**IV**

**Teme projekata** trebaju biti relevantne i aktualne, usmjerene na područja turizma, ugostiteljstva i održivog razvoja, te sadržavati jasan element inovativnosti i kreativnosti.

**Istraživački tim** mogu sačinjavati studenti FMTU (osnovni tim) i vanjski članovi tima. Minimalan broj članova istraživačkog tima je tri (3), a maksimalan pet (5). Udio članova istraživačkog tima s FMTU mora iznositi minimalno 50%.

*Član tima* može biti svaki student preddiplomskog ili diplomskog studija FMTU bez obzira na status (redoviti/izvanredni) i mjesto studiranja (Opatija/Zabok).

*Vanjski član* istraživačkog tima može biti osoba koja je student bilo kojeg preddiplomskog ili diplomskog studija na nekoj od sastavnica Sveučilišta u Rijeci ili drugog javnog visokog učilišta u zemlji ili u inozemstvu. Student, član istraživačkog tima sa neke od sastavnica Sveučilišta u Rijeci ili drugog visokog učilišta ne može koristiti financiranje iz točke III ovog poziva.

**Voditelj projekta** je član istraživačkog tima, student FMTU.

U jednom izbornom ciklusu istraživač može biti prijavljen samo na jednom projektu.

**Rezultati istraživanja** predstavljaju se u Završnom izvješću o provedenom istraživanju i putem javne prezentacije rezultata istraživanja.

**PRIJAVA PROJEKTA**

**V**

Prijava projekta podnosi se na **Obrascu prijave** koji je objavljen na mrežnim stranicama FMTU. Prijava se podnosi isključivo i jedino elektroničkim putem na adresu: studentski.projekti@fthm.hr.

Nepotpune prijave projekta neće se razmatrati.

Prijave se podnose isključivo na hrvatskom jeziku.

U prijavi projekta može se predložiti mentor – nastavnik koji će studentima pomagati u istraživanju. Timovima prihvaćenih projektnih prijava dodijeliti će se mentor, ukoliko ga sami nisu predložili.

**POSTUPAK VREDNOVANJA PROJEKATA**

**VI**

Dekanica FMTU imenovat će Povjerenstvo za vrednovanje studentskih znanstveno-istraživačkih projekata (u daljnjem tekstu: Povjerenstvo), koje će ocijeniti projektne prijave, te završna izvješća.

Povjerenstvo se sastoji od predsjednika i dva člana. Zadaće Povjerenstva su:

* ocijeniti kvalitetu projektnih prijedloga,
* izvršiti odabir projektnih prijedloga koji se prihvaćaju,
* izraditi te dostaviti Dekanici Izvješće o prihvaćanju projekata za izvođenje, kao osnovu za Odluku o prihvaćanju projekata,
* imenovati mentore koji će po potrebi savjetovati studente tijekom istraživanja,
* evaluirati Završna izvješća o provedenom istraživanju i prezentaciji te podnijeti Izvješće Dekanici s prijedlogom o financiranju projekata, kao osnovu za Odluku o financiranju projekata.

Članovi Povjerenstva samostalno recenziranju Prijave projekata i Završna izvješća temeljem definiranih kriterija, nakon čega Predsjednik Povjerenstva sastavlja rang listu projekata koja se predlaže Dekanici.

Odluke o prihvaćanju i financiranju znanstvenog projekta donosi Dekanica.

Prilikom **odabira projekata za izvođenje** Povjerenstvo će se rukovoditi sljedećim kriterijima:

1. **znanstvena kvaliteta i relevantnost istraživanja:** relevantnost istraživanja i aktualnost teme, kvaliteta istraživačkog plana, inovativnost i kreativnost u rješavanju problemskih situacija, primjenjivost istraživanja (ponder: 50)
2. **izvedivost projektnog prijedloga:** plan istraživanja i objavljivanje rezultata, diseminacija rezultata (ponder: 20)
3. **prezentacija projektnog prijedloga:** prezentacija projektnog prijedloga javnosti i Povjerenstvu za evaluaciju i uspješno odgovaranje na pitanja članova Povjerenstva (ponder: 30).

**TRAJANJE PROJEKTA**

**VII**

**Početkom izvođenja** projekta utvrđuje se datum potpisivanja Odluke o prihvaćanju znanstvenog projekta.

**Trajanje projekta** utvrđuje se do **3. svibnja 2021. godine**.

**IZVJEŠTAVANJE O PROJEKTU**

**VIII**

Obveza je voditelja projekta:

* upravljati istraživanjem sukladno predloženom Planu istraživanja
* podnijeti Završno izvješće o provedenom istraživanju do 3. svibnja 2021. na propisanom obrascu
* prezentirati rezultate projekta Povjerenstvu i javnosti po završetku projekta.

Za pozitivno ocijenjena Završna izvješća svim članovima tima izdaje se Pohvalnica, a u Dopunsku ispravu o studiju upisuje se informacija o sudjelovanju u studentskom znanstveno-istraživačkom projektu.

U slučaju neispunjavanja obveza predviđenih planom istraživanja, tj. negativno ocijenjenog Završnog izvješća o provedenom istraživanju, istraživač neće moći navoditi rad na predmetnom projektu u listi svojih referenci.

Završno izvješće o provedenom istraživanju šalje se na e-mail adresu: studentski.projekti@fthm.hr.

**TRAJANJE NATJEČAJA**

**IX**

Natječaj je otvoren **do 4. prosinca 2020. godine**.

U Opatiji, 2. studenoga 2020. godine

Dekanica

prof. dr. sc. Sandra Janković